Sulík, Richard, podpredseda vlády a minister hospodárstva SR (2022-06-16):
Dobre. Nemôžem. Ale môžem čítať. Tak ideme čítať. V roku 2014 SPP matka pod vedením vašich nominantov, pán Fico, vašich nominantov vyprodukovala stratu 117 miliónov eur. Rok na to 85 miliónov eur. V 2016 to bolo 12 miliónov eur. V 2017 47 miliónov eur. V 2018 103 miliónov eur. Strata. Čistá strata matky SPP na kľudnom trhu s plynom, žiadna kríza, nikde nič. Sto miliónov ste tam zakopali sekeru. A rok na rok 2019 rovno 100 miliónov ďalších. Potom sme došli my. Došli moji nominanti, ku ktorým sa hrdo hlásim a za ktorými stojím, a už za rok 2020 sa podarilo tú stratu spratať zo sveta. Dokonca bol skromný zisk 6,6 miliónov. V roku 2021, v minulom roku, bol zisk 23,6 miliónov. Keby nebola skrachovala Slovakia Energy, to stálo desiatky miliónov zachrániť tých zákazníkov ako dodávateľ poslednej inštancie, už vtedy ten zisk by bol možno cez 50. Tento rok, napriek tej kríze bude zisk okolo 20 miliónov eur. Toto je ten rozdiel medzi vami a nami. A vy chcete odvolávať mňa, vy, čo ste pripustili stratu pol miliardy eur za šesť rokov. Ja obdivujem túto vašu tú plechovú tvár, že ako vy to tu dokážete. Zaparkujete tam pol miliardy, pol miliardy stratu v SPP, čo ako musí byť človek umelec, aby tam vyrobil stratu. Firma, čo má 70 % podielu na trhu. Alebo zlodej. Takže idem k bodu číslo sedemnásť. Tieto aktivity, o ktorých som tu doteraz rozprával, to je to plnenie tých zásobníkov, to je investovanie do toho, aby sme boli pripravení na budúcnosť a tak ďalej, to je možné preto, lebo matka SPP je v zisku. No a bod osemnásť, to je posledný bod. Ideme k samotnej cene plynu. Ja som si teda tu napísal váš citát. Vy ste povedali, že plyn porastie o 100 až 150 % a pýtate sa, kde je odpoveď vlády na tento katastrofický scenár a potom ste sa opýtali, čo s tým ideme robiť. Tak ja vám idem teraz povedať, čo s tým ideme robiť. No, tak áno, tá cena na svetových trhoch rastie, rastie brutálne. Dúfam, že chápete, že môj vplyv na cenu na svetových trhoch je nulový, aj váš, aj kohokoľvek na Slovensku. Ale, ale určite viete, že existujú aj obchody do budúcnosti tzv. forwardy, dá sa aj hedžovať, dá sa aj šikovne nakúpiť. A dá sa aj robiť také opatrenia, aby keď máte k dispozícii štátny podnik, ktorý je, podnik, ktorý je manažovaný profíkmi, tak dá sa urobiť také opatrenie, aby kombináciou rôznych faktorov, časť z nich je obchodné tajomstvo, dokázali odchytiť tento veľký nárast ceny plynu. Najradšej by som tu dnes teraz oznámil, že cena plynu neporastie, ale to všetci vieme, že toto nie je možné. Tak preto oznamujem nasledovné. SPP bude ponúkať od budúceho roku dve možnosti, najmä tieto dve možnosti. Po prvé. V prípade, ak zákazník uzavrie zmluvu na štyri roky, porastie cena plynu pre domácnosti na budúci rok o 20 % a k tomu inflácia, ktorá je 12 %. V eurách to znamená dnešná cena 43 eur na megawatthodinu vrátane prepravy, distribúcie a DPH, teda tá koncová cena pre zákazníkov je dnes 43 eur. Táto porastie na 57. Teda o 20 %, čo, bohužiaľ, nedá sa inak robiť. Musíme zvýšiť cenu 20 %, nie 100 alebo 150 a inflácia k tomu. Takže zo 43 na 57. Budúci rok pre tých, čo uzavrú zmluvu na štyri roky bude cena 57 eur. A v ďalšom a v ďalšom roku, teda v roku ´24 a ´25 a ´26 bude táto cena 57 eur rásť iba o infláciu, ktorá bude okolo 12 %. Potom ku koncu už k tomu ´26 rátame s poklesom inflácie o 6, na 6 %. Tam by to už malo byť, no nejak doznievať tento, tento brutálny cenový šok, ktorý naša, ktorý celá Európa zažila vďaka tým vykúpeným dlhopisom. No, čiže to je jedna možnosť. Od augusta od teraz, o dva mesiace do konca tohto roku má každý občan možnosť uzavrieť s SPP aj s, aj s druhým najväčším dodávateľom, s ním je to odkonzultované, má možnosť uzavrieť zmluvu na štyri roky, kde, ktorá, kde budú ceny, že budúci rok 25 % plus inflácia a ďalšie tri roky už iba nárast o infláciu. Komu je toto štvorročné obdobie príliš dlhé, a to je tá druhá možnosť, povedzme, lebo myslí si, že cena bude, cena plynu spadne na polovicu o dva roky, tak môže uzavrieť zmluvy iba na jeden rok. Vtedy ten nárast ceny plynu nebude 20 % plus inflácia, ale 42 % plus inflácia, teda tiež na míle vzdialené od vašich katastrofických 100 až 150. Toto neberte ako výčitku, lebo áno, ja som to tiež čítal. Viacerí odborníci sa teda vyjadrili, že až o 150 % bude bude vyššia cena. Takže pán Fico, na vašu otázku, čo chce vláda robiť s týmto katastrofickým scenárom, tak odpoveď znie: Cena plynu na budúci rok porastie o 20 % plus infláciu a ďalšie roky iba o infláciu. Alebo kto chce jeden rok, tak to bolo tých 42 % plus inflácia. Toto vie ponúknuť SPP, keď to je riadené profíkmi. Takto to vyzerá. Takže, pán Fico, máte pravdu, odhadovaný nárast cien plynu je brutálny o 150 %, čo teda písal, alebo 100 až 150. Avšak vďaka mojej nečinnosti, ako ste to šarmantne uviedli vo vašom návrhu na moje odvolanie, a tiež vďaka nomináciám čestných a schopných manažérov do vedenia SPP je výsledný nárast 20 % plus inflácia. Cena pôjde zo 43 na 57, čo je asi menej než štvrtina hroziaceho nárastu. Ja vám veľmi pekne ďakujem za pozornosť. Na záver týchto 19 bodov toho, čo sme urobili, ja som to sem párkrát nakopíroval, koho by to zaujímalo, tak dúfam, že je dovolené to tu nechať ležať, také pravidlo ešte nemáme, takže ja to využijem, kto by si chcel zobrať. A už vidím, pán Jarjabek s takým záujmom počúval, on určite pobehne do SPP a si uzavrie na zmluvu na štyri roky. Možno že sa tam stretneme, lebo ja spravím to isté. Ďakujem pekne. (Potlesk.)